ऐसे हुई आतंकवाद की शुरुआत 1987 आते–आते कश्मीर की जनता हर कोण से खुद को ठगा हुआ महसूस करने लगी थी। उसकी हर एक उम्मीद तोड़ी गई थी, हर भरोसे को नेस्तनाबूद किया गया था। आत्मनिर्णय के अधिकार और लोकतंत्र की बात क्या, उसे भारत की धर्म–निरपेक्षता तक का भरोसा नहीं रह गया। राज्य और केंद्र की सभी स्थापित पार्टियों से निराश उसने लोकतंत्र पर आखिरी दांव लगाया। अनेक असंतुष्ट समूहों के ढीलेढाले मोर्चे ‘मुस्लिम यूनाइटेड फ्रंट’ को 1987 के चुनावों में कश्मीरी अवाम का भरपूर समर्थन मिला। कहते हैं, इन चुनावों में धांधली इस हद तक हुई कि सत्ताधारी गंठबंधन के खिलाफ लड़ कर जीते हुए उम्मीदवारों को भी हारा हुआ घोषित कर दिया गया। जीत कर भी हराए गए इन्हीं उम्मीदवारों में एक थे मुस्लिम यूनाइटेड फ्रंट के प्रमुख नेता - सैयद यूसुफ शाह, जिन्होंने आगे चल कर सय्यद सलाहुद्दीन के नाम से हिज्बुल मुजाहिदीन की कमान सम्हाली। शाह के चुनाव प्रबंधक थे यासीन मलिक, जिन्होंने जम्मू कश्मीर लिबरेशन फ्रंट का गठन किया। लोकतंत्र से पूरी तरह नाउम्मीद हो कर बहुत-से असंतुष्ट युवा आतंकवाद के जाल में फंस गए।